V I L J A N D I  L I N N
LINNAVOLIKOGU

EELARVE- JA ARENGUKOMISJONI ELEKTROONILISE
KOOSOLEKU PROTOKOLL

Viljandi							              18. märts 2021 nr 1-8/21/38

Algus kell 17.00, lõpp kell 18.52

Koosolekut juhatas: Helmut Hallemaa
Protokollis Helena Tiivel
Võtsid osa liikmed: Harri Juhani Aaltonen, Jaak Allik, Peep Aru, Helmut Hallemaa, Rain Hüva, Kadi Jaanson, Margus Keerutaja, Ditmar Martinson, Innar Susi, Rein Suurkask, Tonio Tamra, Malle Vahtra
Võttis osa asendusliige: Kaido Kivisild (kuulajana)
Koosolekul viibisid: rahandusameti juhataja Marika Aaso, linnaarengu peaspetsialist Reet Alev, abilinnapea Janika Gedvil, abilinnapea Kalvi Märtin, linnasekretär Ene Rink

Koosolek toimus elektrooniliselt Microsoft Teamsi vahendusel.

Kinnitati järgnev päevakord.

PÄEVAKORD:
1. Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ muutmine (2021/344)
2. Korteriühistute õue- ja haljasalade korrastamiseks toetuse andmise kord II lugemine (2021/341-1)
3. Viljandi linna jäätmehoolduseeskiri I lugemine (2021/348)
4. C. R. Jakobsoni tn 50b kinnistu võõrandamine otsustuskorras (2021/342)
5. Riia mnt 32a korteriomandi nr 35 enampakkumise korras võõrandamine (2021/343)
6. Loa andmine varaliste kohustuste võtmiseks C. R. Jakobsoni 47c ja Ranna pst 1 hoonete energiatõhusaks muutmiseks (2021/347)
7. Viljandi Linnavolikogu 22.02.2018 määruse nr 13 „Sotsiaaltoetuste maksmise tingimused ja kord“ täiendamine ja muutmine (2021/345)
8. Viljandi Linnavolikogu 27.11.2014 määruse nr 46 „Vanema poolt kaetava õppekulu suuruse kehtestamine Viljandi linna koolieelses lasteasutuses“ täiendamine (2021/346)
9. Ülevaade Viljandi linna arengukava 2020–2025 täitmisest 2020. aastal
10. Pöördumine - represseeritute mälestuskivi mõisapargis - MTÜ Viljandi Memento Ühendus
11. J. Joala monument -  märgukiri, Riigikontroll

PÄEVAKORRAPUNKT NR 1
Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ muutmine (2021/344)
KUULATI:
M. Aaso andis ülevaate eelnõust, millega muudetakse eelarve liigendust ning üle-eelarveaasta minevate lepingute sõlmimise regulatsiooni.

Sõnavõtud:
H. J. Aaltonen, R. Hüva, H. Hallemaa

Komisjon teeb ettepaneku saata eelnõu II lugemisele ning palub linnavalitsusel esitada volikogu päevakorda erakorraline eelnõu IT hangetele. Eelarve- ja arengukomisjon toetab IT hangete eelnõu erakorralist volikogu päevakorda võtmist. 

OTSUSTATI:
1. Saata eelnõu „Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ muutmine (2021/344)“ II lugemisele. 
2. Linnavalitsusel esitada IT hangete erakorraline eelnõu linavolikogu 40. istungile. 
3. Eelarve- ja arengukomisjon toetab IT hangete eelnõu erakorralisena volikogu 40. istungi päevakorda võtmist. 

PÄEVAKORRAPUNKT NR 2
Korteriühistute õue- ja haljasalade korrastamiseks toetuse andmise kord II lugemine (2021/341-1)
KUULATI:
K. Märtin andis ülevaate eelnõu II lugemiseks tehtud muudatustest ning rõhutas, et muudatusettepanekud on jätkuvalt oodatud ning eelnõu võib minna ka III lugemisele.

Sõnavõtud: 
P. Aru, H. Hallemaa, R. Hüva

Ettepanekud:
P. Aru ja H. Hallemaa – toetatavatest tegevustest 4. ja 5. punkt on osaliselt kattuvad. 
H. Hallemaa - ettepanek on võtta § 2 lõike 1 punktist 5 välja jäätmemajad ja liita see 4. punkti nii, et § 2 lõige 1 punkt 4 oleks järgmises sõnastuses:
4) „nõuetekohaste prügi kogumise kohtade ja jäätmemajade rajamine, laiendamine või parendamine;“.
Teha juriidilis-tehniline parandus § 4 lõikes 1 punktis 1, kus on hetkel kirjas „10 000 eurot ühe taotleja ühe taotluse kohta“, kuid §-s 3 kirjeldatu järgi sõnastada see järgmiselt:
1) „10 000 eurot taotleja ühe taotluse kohta;“. 

Koosoleku juhataja pani eelnõu koos muudatusettepanekuga hääletusele.
Hääletati:
10 poolt, 2 erapooletut, vastuhääli ei olnud. 

OTSUSTATI:
1. Teha muudatus § 2 lõike 1 punktides 4 ja 5 ning sõnastada § 2 lõige 1 punkt 4 järgmiselt: 
4) „nõuetekohaste prügi kogumise kohtade ja jäätmemajade rajamine, laiendamine või parendamine;“
2. Teha juriidilis-tehniline parandus § 4 lõike 1 punktis 1 ning sõnastada § 4 lõige 1 punkt 1 järgmiselt:
1) „10 000 eurot taotleja ühe taotluse kohta;“.
3. Toetada eelnõu „Korteriühistute õue- ja haljasalade korrastamiseks toetuse andmise kord (2021/341-1)“ II lugemist koos tehtud muudatusettepanekuga. 

PÄEVAKORRAPUNKT NR 3
Viljandi linna jäätmehoolduseeskiri I lugemine (2021/348)
KUULATI:
K. Märtin andis ülevaate eelnõust, mille eesmärk on kehtestada Viljandi linnas uus jäätmehoolduseeskiri. Seni kehtinud jäätmehoolduseeskirjas olev info on vananenud ning kohati ekslik. Uue eelnõu eesmärk on viia jäätmehoolduseeskiri seadusest tulenevate nõuetega kooskõlla ning kaasajastada eeskirjas seatud eesmärgid. Võrreldes varasema Viljandi jäätmehoolduseeskirjaga on uus eeskiri konkreetsem, loogilisemalt üles ehitatud ning lihtsamalt loetav.

I. Susi esitas kirjalikult muudatusettepanekud, lisatud protokollile (Lisa 1). 

OTSUSTATI:
Saata eelnõu „Viljandi linna jäätmehoolduseeskiri (2021/348)“ II lugemisele. 

PÄEVAKORRAPUNKT NR 4
C. R. Jakobsoni tn 50b kinnistu võõrandamine otsustuskorras (2021/342)
KUULATI:
K. Märtin andis ülevaate eelnõust, mille eesmärk on võõrandada otsustuskorras Viljandi linnale kuuluv kinnistu aadressiga C. R. Jakobsoni tn 50b. 
Tean, et kõrval olev kinnistu Jakobsoni 48 on avaldanud soovi saada Jakobsoni 50b kinnistult servituudi, et pääseda autoga oma krundile ligi ning minu teada on neil omavaheline kokkulepe, et ta selle ka saab. 

Ettepanek:
P. Aru –ettepanek lisada otsusesse punkt, et kui Jakobsoni 48-l on servituudi seadmise soov, siis see tuleb neile tagada. 

Koosoleku juhataja pani eelnõu koos parandusega hääletusele.
Hääletati:
11 poolt, 1 erapooletu, vastuhääli ei olnud.

OTSUSTATI:
1.Toetada eelnõu „C. R. Jakobsoni tn 50b kinnistu võõrandamine otsustuskorras (2021/342)“ koos parandusettepanekuga. 
2. Linnavalitsusel sõnastada linnavolikogu 40. istungi ajaks eelnõusse Jakobsoni 48 võimalikust servituudi seadmise soovist tulenev parandusettepaneku punkt.
3. Volikogu ajaks välja uurida, kas Jakobsoni 50-l ja 52-l on mingisuguseid kinnistualaseid erimeelsusi või potentsiaalseid probleeme.

PÄEVAKORRAPUNKT NR 5
Riia mnt 32a korteriomandi nr 35 enampakkumise korras võõrandamine (2021/343)
KUULATI:
K. Märtin andis ülevaate eelnõust, mille eesmärk on võõrandada linnale ühisomandina kuuluv korteriomand asukohaga Riia mnt 32a-35.

Koosoleku juhataja pani eelnõu hääletusele.
Hääletati:
11 poolt, vastu ja erapooletuid ei olnud. 1 ei hääletanud. 

OTSUSTATI:
Toetada eelnõu „Riia mnt 32a korteriomandi nr 35 enampakkumise korras võõrandamine (2021/343)“.

PÄEVAKORRAPUNKT NR 6
Loa andmine varaliste kohustuste võtmiseks C. R. Jakobsoni 47c ja Ranna pst 1 hoonete energiatõhusaks muutmiseks (2021/347)
KUULATI:
K. Märtin andis ülevaate eelnõust, mille eesmärk on saada Viljandi Linnavolikogult luba projektide „C. R. Jakobsoni 47c hoone energiatõhusaks muutmine“ ja „Ranna pst 1 hoone energiatõhusaks muutmine“ esitamiseks kohaliku omavalitsuse hoonete energiatõhusaks muutmise taotlusvooru ja projektide omafinantseeringu tagamiseks kokku kuni 270 000 euro ulatuses.

Koosoleku juhataja pani eelnõu hääletusele.
Hääletati:
11 poolt, vastu ja erapooletuid ei olnud. 1 ei hääletanud. 

OTSUSTATI:
Toetada eelnõu „Loa andmine varaliste kohustuste võtmiseks C. R. Jakobsoni 47c ja Ranna pst 1 hoonete energiatõhusaks muutmiseks (2021/347)“.

PÄEVAKORRAPUNKT NR 7
Viljandi Linnavolikogu 22.02.2018 määruse nr 13 „Sotsiaaltoetuste maksmise tingimused ja kord“ täiendamine ja muutmine (2021/345)
KUULATI: 
L. Kask - „Sotsiaaltoetuste maksmise tingimused ja kord“ täiendamine ja muutmine aitab tagada Viljandi linna kodanikele võrdsema kohtlemise ning annab selgemad raamid sünnitoetuse ja matusetoetuse saamise osas.

Märkused/tähelepanekud:
Komisjon palub E. Rinkil volikogu 40. istungiks välja selgitada aadressita isikute suhe elanike registriga.
P. Aru – lisaks tuleks selgeks teha, kuidas on võimalik saada need aadressita inimesed mõne omavalitsuse kodanikeks, et nad saaksid oma toetusi ausalt. 

Koosoleku juhataja pani eelnõu hääletusele.
Hääletati:
11 poolt, vastu ja erapooletuid ei olnud. 1 ei hääletanud.

OTSUSTATI:
1.Toetada eelnõu „Viljandi Linnavolikogu 22.02.2018 määruse nr 13 „Sotsiaaltoetuste maksmise tingimused ja kord“ täiendamine ja muutmine“.
2. Linnasekretäril E. Rinkil selgeks teha volikogu 40. istungiks aadressita isikute suhe elanike registriga.

PÄEVAKORRAPUNKT NR 8
Viljandi Linnavolikogu 27.11.2014 määruse nr 46 „Vanema poolt kaetava õppekulu suuruse kehtestamine Viljandi linna koolieelses lasteasutuses“ täiendamine (2021/346)
KUULATI:
J. Gedvil - eelnõuga täiendatakse linnavolikogu määrust, mille alusel lapsevanemad tasuvad lasteaia õppekulu. Muudatus on sisse viidud seoses õppekulu maksmisega olukorras, kui lapsevanemal ei ole võimalik kasutada lasteaia teenust koolieelse lasteasutuse poolsetel või lapsevanemast mittetulenevatel põhjustel.

Koosoleku juhataja pani eelnõu hääletusele.
Hääletati:
12 poolt, vastu ja erapooletuid ei olnud.

OTSUSTATI:
Toetada eelnõu „Viljandi Linnavolikogu 27.11.2014 määruse nr 46 „Vanema poolt kaetava õppekulu suuruse kehtestamine Viljandi linna koolieelses lasteasutuses“ täiendamine (2021/346)“.

PÄEVAKORRAPUNKT NR 9
Ülevaade Viljandi linna arengukava 2020–2025 täitmisest 2020. aastal
KUULATI:
R. Alev tutvustas komisjonile Viljandi linna arengukava 2020–2025 täitmist 2020. aastal.

OTSUSTATI:
Komisjon kiitis dokumendi heaks.

PÄEVAKORRAPUNKT NR 10
Pöördumine - represseeritute mälestuskivi mõisapargis - MTÜ Viljandi Memento Ühendus
KUULATI:
J. Gedvil andis ülevaate pöördumise sisust ja linnavalitsuse koostatud vastusest. Ene Juurik on meie poole pöördunud küsimusega seoses represseeritute mälestuskivi mõisaparki püsima jäämise kohta. Möödunud kevadel represseeritute mälestuskivile parema paiga leidmine oli MTÜ-le vastumeelne ja kivi jäi paigale, kahjuks ei saanud nad aasta tagasi sellekohast kirjalikku kinnitust. Tänaseks on linnavalitsus neile vastuse edastatud, kus on kirjas, et mälestuskivi seisab kindlasti oma koha peal. 

Sõnavõtud:
M. Vahtra, P.  Aru, H. Hallemaa

OTSUSTATI:
Informatsioon võeti teadmiseks.

PÄEVAKORRAPUNKT NR 11
J. Joala monument -  märgukiri, Riigikontroll 
KUULATI:
E. Rink olen vaadanud teiste omavalitsuste kordasid, kuidas eraldada raha MTÜdele – infot on tegelikult väga vähe. Igal juhul tuleb meil oma korrad üle vaadata, s.o linnavara võõrandamise kord ja MTÜde toetamise kord. Hetkel kehtivates kordades on lubatud üsna palju. Seega hetkel ootangi sisendeid, mis suunas peaks meie kordasid muutma. Ühtlasi oleme Marika Aasoga arutanud sellise korra loomist, mis käsitlekski, kuidas sihtfinantseeringuna MTÜdele toetust eraldada. 

M. Aaso – see kord ei reguleeriks mitte ainult MTÜdele põhivara soetamiseks antavat toetust, vaid see olekski põhivara soetamiseks antava sihtfinantseerimise regulatsiooniks. Sellist korda meil hetkel ei ole. 

OTSUSTATI:
1. Informatsioon võeti teadmiseks. 
2. Paluda linnavalitsusel töötada juunikuu linnavolikogu istungi ajaks välja põhivara soetamise sihtfinantseeringuna toetamise ja andmise regulatsioon. 
3. Paluda linnavalitsusel töötada vajadusel välja täiendused Viljandi linnavara valitsemise korda ja Viljandi linna eelarvest mittetulundusliku tegevuse toetamise korda.

(allkirjastatud digitaalselt)					(allkirjastatud digitaalselt)
Helmut Hallemaa						Helena Tiivel
koosoleku juhataja						protokollija